钦定古今图书集成/明伦汇编/官常典/第800卷 > 方廉
## 钦定古今图书集成/明伦汇编/官常典/第800卷 > 方廉

按《明外史》本传：“廉字清之，浙江新城人。嘉靖二十年
进士，授南康推官，迁礼部主事，历郎中。时世宗罢朝
久，朝仪旷废，廉独讨而习之。及二十九年，以边警猝
临朝，廉袖槁草上之尚书徐阶，一循故事，无所失。阶
心贤之，以其乡松江，数中倭，言于吏部，以廉为松江
知府。至则增陴浚堑，建敌楼，为守御计。贼果大至，不”
获逞。属邑上海，故无城，廉亟议筑之。官帑不足，则劝
谕大姓出赀，而亲与吏民分土比。城成，贼猝犯，竟赖
以全。立赏格募健儿，俾自保聚，省客兵过半，闾里晏
然。居数年，迁九江兵备副使，进广东右参政。值大军
讨三巢诸贼，廉与有功。三十九年，苏、松巡抚翁大立
罢，时阶已执政，亟称廉贤，遂拜右佥都御史，代大立
巡抚。时兵革虽息，而民用凋弊。廉上疏极陈其状，得
减田租百馀万。乃汰冗官、冗兵，节浮费，专设治水通
判，以重农功。居三年，政效甚著。进右副都御史，移抚
湖广。尝以白金五两遗都给事丘橓，为橓所发，遂罢
归。隆庆初，用荐起南京大理卿。寻以左副都御史总
督漕运，巡抚凤阳。诸府中官守陵者，擅受民词，廉按
《祖制》禁之。徐州丁夫独任二洪，役多怨咨。廉请以漕
司馀米雇役，又奏罢如皋屯兵。民德之。三年改南京
工部右侍郎，寻致仕。万历十年卒。廉有吏才，善应变
故，所至办而立治。松江人尢怀其泽，奉祀不绝。